Nordjyllands trafikselskab tilbyder nu sine kunder, der har et såkaldt måneds- eller periodekort, at få rabatter i 100 forskellige virksomheder og kulturinstitutioner. NT har valgt at kalde kortbrugernes nye ordning for "NT Inclusive" og her kan kunderne altså få klubrabat på alt fra en teaterbillet, en pizza eller en cykel til en tur til frisøren. Informationsmedarbejder Gine M. Pedersen mener, at det er en god idé. - Vi tror, at hvis man giver kunderne en ekstra gulerod, så er der endnu flere der vil overveje at tage bussen i stedet for bilen, siger hun. Ifølge Nordjyllands trafikselskabs eget regnestykke er der store summer at spare ved at skifte til kollektiv trafik. NT anslår, at man i gennemsnit kan spare 50.000 kroner om året.

Opsummering:
Nordjyllands trafikselskab tager nu nye metoder i brug, for at lokke kunderne til.